Eduskunnan valtiovarainvaliokunta hylkäsi tiistaina niin sanotun sokeriveron. Valiokunnan puheenjohtajan Timo Kallin (kesk) mukaan syynä on EU:n kilpailusäännöt. Sokeriverolla tarkoitetaan tuotteiden sisältämän sokerin verottamista.

– Jo edellisen hallituksen aikana tuli selkeä tieto, että sellaista veroa ei voi olla, koska se ei ole yhdenvertainen kilpailun kannalta, Kalli sanoo.

Sokeriveron kaltaista veroa ei ole käytössä muissa EU:n jäsenvaltioissa, vaan käytössä olevat terveysperusteiset verot kohdistuvat tiettyihin sokeripitoisiin tuotteisiin.

Kalli kertoo, että valtiovarainministeriössä selvitetään tällä hetkellä, minkälaisella terveysperusteisella verolla sokerivero voitaisiin korvata.

Tämä tarkoittaa sitä, että valtiovarainministeriö on päivittämässä niin sanotun sokeriverotyöryhmän loppuraporttia ja selvittämässä muiden EU-jäsenmaiden tilannetta sekä EU-tuomioistuimen asiaan liittyvää viimeaikaista ratkaisukäytäntöä.

Jatkuu mainoksen jälkeen Mainos päättyy

– Meillähän oli muutama vuosi sitten laaja verotyöryhmä, jossa oli osapuolet mukana ja joka pohti ja mietti korvaavaa järjestelmää. Silloin ei syntynyt mitään konkreettista, ja nyt on uusi yritys olemassa, Kalli kertoo.

Elintarviketeollisuusliitto tervehti tyydytyksellä valtiovarainvaliokunnan päätöstä.

– Sokerivero olisi haitannut myös elintarvikkeita valmistavien yritysten toimintaa, ja se olisi heikentänyt koko elintarvikeketjun työllisyyttä, sanoo johtaja Marleena Tanhuanpää.

Eduskunnan valtiovarainvaliokunta puoltaa myös hallituksen esitystä makeisten ja jäätelön valmisteverosta luopumisesta.

Samalla maitoa korvaavat maustamattomat kasvipohjaiset juomat sekä jääpalat vapautetaan virvoitusjuomaverosta ja juomapakkausverosta. Muilta osin virvoitusjuomien valmistevero jää voimaan.

Lakimuutoksen tavoitteena on korjata makeisten, jäätelön ja virvoitusjuomien valmisteverotuksen epäkohtia, jotka ovat ilmenneet rajanvedossa veronalaisten ja veron ulkopuolella olevien tuotteiden välillä.